W Budyskim starym měsće, na Serbskej hasy 4, móža sej zajimcy přichodnje wustajeńcy wobhladać, koncerty dožiwić abo so na dźěłarničkach wobdźělić. Wotnětka je w dotal njewužiwanej rumnosći prěni KulturSHOP Budyšina zaměstnjeny a zjawnosći přistupny.
Budyšin (SN/mwe). Jako prěnjej wustajetaj w Budyskim prěnim kulturnym wobchodźe Dieter Wersch a Dorit Paschke z Kulowa akwarele a mineralije, kotrež su tam do 26. awgusta widźeć. „KulturSHOP je po přikładźe TestSHOPa dalši projekt Budyskeho cityjoweho managementa, a to z podpěru Nutřkoměšćanskeho towarstwa. Projekt ma wožiwjenju nutřkowneho města přinošować“, cityjowa managerka Gunhild Mimuß minjenu sobotu oficialnje wotewrjeny kulturny wobchod wopisowa. „Mějach ideju, zo wočinimy rumnosć, w kotrejž kulturu dowolamy, štož měło so na jednym kóncu tydźenja stać. To njetrjeba přeco wuměłstwo być.“
szl_Latn szl_Latn